ai4bharat/Pralekha huggingface dataset:
வடகிழக்குப் பகுதி வளர்ச்சி அமைச்சகம்
வடகிழக்கு பகுதியில் செயல்படுத்தப்பட்டு வரும் வெளிநாட்டு உதவி பெற்ற திட்டங்கள் குறித்து அமைச்சரின் விளக்கம்
நாடாளுமன்றத்தின் மாநிலங்களவையில் கேட்கப்பட்ட கேள்விகளுக்கு எழுத்துப்பூர்வமாக பதிலளித்த வடகிழக்கு பகுதி வளர்ச்சி அமைச்சர் திரு ஜி கிஷண் ரெட்டி கீழ்க்காணும் தகவல்களை அளித்தார்.
அயல்நாட்டு/வெளிப்புற உதவி பெற்ற ஒரே ஒரு திட்டம் தான் வடகிழக்கு பகுதி வளர்ச்சி அமைச்சகத்தின் கீழ் தற்போது செயல்படுத்தப்பட்டு வருகிறது. ரூ 2144.56 கோடி மொத்த மதிப்பீட்டிலான வடகிழக்கு சாலை வசதி மேம்பாட்டு திட்டம்-வெளிப்புற உதவி பெற்ற திட்டம்  ஆசிய வளர்ச்சி வங்கியின் $200 மில்லியன் நிதியுதவியுடன் செயல்படுத்தப்பட்டு வருகிறது.
அசாம், மணிப்பூர், மேகாலயா, மிசோராம், திரிபுரா மற்றும் சிக்கிம் ஆகிய ஆறு வடகிழக்கு மாநிலங்களில் 12 சாலை துணை திட்டங்கள் மற்றும் 5 பாலங்களுடன் கூடிய 433.7 கிலோமீட்டர் நீளத்திற்கான சாலைகளின் மேம்பாடு/சீரமைப்பு/கட்டமைப்பு இத்திட்டத்தின் கீழ் செய்யப்படுகிறது.
கடந்த இரண்டு ஆண்டுகளில்  வடகிழக்கு பகுதி வளர்ச்சி அமைச்சகத்திற்கு ஒதுக்கப்பட்ட நிதியில் பயன்படுத்தப்படாமல் எதுவும் இல்லை.
2019-20-ல் பட்ஜெட் மதிப்பிடு ரூ 3000 கோடியாகவும், திருத்தப்பட்ட மதிப்பீடு ரூ 2670 கோடியாகவும் இருந்த நிலையில், செலவு ரூ 2669.72 கோடியாக இருந்தது.
2020-21-ல் பட்ஜெட் மதிப்பிடு ரூ 3048.73 கோடியாகவும், திருத்தப்பட்ட மதிப்பீடு ரூ 1860 கோடியாகவும் இருந்த நிலையில், செலவு ரூ 1859.99 கோடியாக இருந்தது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1740307
https://pib.gov.in/PressReleasePage.aspx?PRID=1740267
ரெயில்வே அமைச்சகம்
ஆக்சிஜன் எக்ஸ்பிரஸ் ரயில்கள் மூலம் தமிழகத்திற்கு 2787 மெட்ரிக் டன் மருத்துவ பிராணவாயு விநியோகம்
பல்வேறு தடைகளையும் கடந்து நாடு முழுவதும் திரவ மருத்துவ பிராணவாயுவை ஆக்சிஜன் எக்ஸ்பிரஸ் ரயில்களின் மூலம் இந்திய ரயில்வே விநியோகித்து வருகிறது.
25000 மெட்ரிக் டன்னிற்கும் அதிகமான திரவ மருத்துவப் பிராணவாயுவைக் கொண்டு சேர்த்து, ஆக்சிஜன் எக்ஸ்பிரஸ் ரயில்கள் புதிய மைல்கல் சாதனையைப் படைத்துள்ளன.
இதுவரை 1,503 டேங்கர்களில் 25,629 மெட்ரிக் டன் பிராணவாயுவை தமிழகம் உள்ளிட்ட பல்வேறு மாநிலங்களுக்கு விநியோகம் செய்யப்பட்டுள்ளது.
இதுவரை 368 ஆக்சிஜன் எக்ஸ்பிரஸ் ரயில்கள் மூலம் மாநிலங்களுக்கு மருத்துவப் பிராணவாயு வழங்கப்பட்டுள்ளது.
தற்போது 30 டேங்கர்களில் சுமார் 482 மெட்ரிக் டன் பிராணவாயுவுடன் 7 ரயில்கள் பயணித்துக் கொண்டிருக்கின்றன.
ஜார்க்கண்டில் இருந்து 4 டேங்கர்களில் 80 மெட்ரிக் டன் திரவ மருத்துவப் பிராணவாயுவுடன் ஐந்தாவது ஆக்சிஜன் எக்ஸ்பிரஸ் ரயில் அசாம் சென்றடைந்தது.
கர்நாடகா மாநிலத்திற்கு சுமார் 3000 மெட்ரிக் டன் பிராணவாயு, இந்த ரயில்கள் வாயிலாக விநியோகம் செய்யப்பட்டுள்ளது.
தமிழ்நாடு, உத்தராகண்ட், கர்நாடகா, மகாராஷ்டிரா, மத்தியப் பிரதேசம், ஆந்திரப் பிரதேசம், ராஜஸ்தான், ஹரியானா, தெலங்கானா, பஞ்சாப், கேரளா, தில்லி, உத்தரப் பிரதேசம், ஜார்கண்ட், அசாம் ஆகிய 15 மாநிலங்கள் இதுவரை பிராணவாயுவைப் பெற்றுள்ளன.
இதுவரை தமிழகத்திற்கு 2,787 மெட்ரிக் டன், மகாராஷ்டிராவிற்கு 614 மெட்ரிக் டன், உத்தரப் பிரதேசத்திற்கு 3797 மெட்ரிக் டன், மத்தியப் பிரதேசத்திற்கு 656 மெட்ரிக் டன், தில்லிக்கு 5790 மெட்ரிக் டன், ஹரியானாவிற்கு 2212 மெட்ரிக் டன், ராஜஸ்தானிற்கு 98 மெட்ரிக் டன், கர்நாடகாவிற்கு 3097 மெட்ரிக் டன், உத்தராகண்டிற்கு 320 மெட்ரிக் டன், ஆந்திரப் பிரதேசத்திற்கு 2602 மெட்ரிக் டன், பஞ்சாப்பிற்கு 225 மெட்ரிக் டன், கேரளாவிற்கு 513 மெட்ரிக் டன், தெலங்கானாவிற்கு 2474 மெட்ரிக் டன், ஜார்கண்டிற்கு 38 மெட்ரிக் டன், அசாமிற்கு 400 மெட்ரிக் டன் திரவ மருத்துவ பிராணவாயு விநியோகம் செய்யப்பட்டுள்ளது.
கூடுதலாக சில ஆக்சிஜன் எக்ஸ்பிரஸ் ரயில்கள் இன்று இரவு தங்களது பயணத்தைத் துவங்கும் என்று எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724669
இளைஞர் நலன் மற்றும் விளையாட்டு அமைச்சகம்
மத்திய அரசு பணிகளில் விளையாட்டு ஒதுக்கீட்டின் கீழ் 21 புதிய பிரிவுகளை அரசு சேர்த்துள்ளது: திரு கிரண் ரிஜிஜு
‘மல்லாகம்ப்’ மற்றும் ‘செபாக் தக்ராவ்’ உள்ளிட்ட 21 புதிய பிரிவுகளை மத்திய அரசு பணிகளில் விளையாட்டு துறைக்கான ஒதுக்கீட்டின் கீழ் அரசு சேர்த்துள்ளது என்று மத்திய இளைஞர் நலம் மற்றும் விளையாட்டு துறை இணை அமைச்சர் திரு கிரண் ரிஜிஜு இன்று கூறினார்.
நாடாளுமன்றத்தின் மாநிலங்களவையில் எழுப்பபட்ட கேள்விகளுக்கு எழுத்து மூலம் பதிலளித்த அவர், இந்த விளையாட்டுகளில் சிறந்து விளங்கும் வீரர்கள் இந்திய அரசின் அமைச்சகங்கள் மற்றும் துறைகளில் ‘சி’ பிரிவு பணியிடங்களுக்கு தேர்வு செய்யப்படுவதற்கு தகுதியுடையவர்கள் ஆவார்கள் என்று கூறினார்.
புதிதாக இணைக்கப்பட்டுள்ள விளையாட்டுகளின் விவரம் வருமாறு: பேஸ்பால், சைக்கிள் போலோ, ஃபென்சிங், மல்லாகம்ப், நெட் பால், பென்காக் சிலாட், ரோல் பால், செபாக் தக்ராவ், டென்பின் பௌலிங், டக் ஆஃப் வார், டென்னிஸ் பந்து கிரிக்கெட், பாடி பில்டிங், டெஃப் ஸ்போர்ட்ஸ், குடோ, மோட்டார் ஸ்போர்ட்ஸ், பாரா ஸ்போர்ட்ஸ், ஷூட்டிங் பால், ரக்பி, சாஃப்ட் டென்னிஸ், டிரையத்தலான் மற்றும் வுஷு ஆகும்.
விளையாட்டுகளை ஊக்குவிக்கவும், நாட்டில் விளையாட்டுகளின் தரத்தை மேம்படுத்தவும் பல்வேறு திட்டங்களை அரசு உருவாக்கியுள்ளதாகவும் அமைச்சர் தெரிவித்தார்.
கேலோ இந்தியா திட்டம், தேசிய விளையாட்டு கூட்டமைப்புகளுக்கு உதவிகள், சர்வதேச போட்டிகளில் வெற்றி பெறுவோர் மற்றும் அவர்களது பயிற்சியாளர்களுக்கு சிறப்பு விருதுகள், தேசிய விளையாட்டு விருதுகள், திறன்மிகு வீரர்களுக்கு ஓய்வூதியம், பண்டிட் தீன்தயாள் உபாத்யாய் தேசிய விளையாட்டு நல நிதி, தேசிய விளையாட்டு மேம்பாடு நிதி மற்றும் இந்திய விளையாட்டு ஆணையத்தின் மூலம் பயிற்சி மையங்கள் ஆகிய திட்டங்கள் செயல்படுத்தப்பட்டு வருவதாக திரு ரிஜிஜூ கூறினார்.
மேற்கண்ட திட்டங்களை பற்றிய முழு விவரங்கள் அமைச்சகத்தின் இணையதளத்தில் இருப்பதகாவும், 2017-18-ஆம் ஆண்டில் ரூ 1393.21 கோடி பல்வேறு விளையாட்டு திட்டங்களுக்கு ஒதுக்கப்பட்ட நிலையில், 2019-20-ஆம் ஆண்டு இது ரூ 2000 கோடியாக உயர்த்தப்பட்டது என்றும் அவர் கூறினார்.
மேலும் விவரங்களுக்கு இந்த ஆங்கில செய்தி குறிப்புகளை பார்க்கவும்:
https://pib.gov.in/PressReleseDetail.aspx?PRID=1696149
https://pib.gov.in/PressReleseDetail.aspx?PRID=1696148
(Visitor Counter : 130
வணிகம் மற்றும் தொழில்துறை அமைச்சகம்
ஒரு டிரில்லியன் டாலர் அளவிலான சரக்கு ஏற்றுமதி இலக்கை அடைய ஏதுவாக எம்எஸ்எம்இ-க்களுக்கு எளிமையான முறையில் கடன் வழங்குவதை வங்கிகள் உறுதி செய்ய வேண்டும் : மத்திய அமைச்சர் திரு. பியூஷ் கோயல்
ஒரு டிரில்லியன் டாலர் அளவிலான சரக்கு ஏற்றுமதி இலக்கை அடைய ஏதுவாக எம்எஸ்எம்இ-க்களுக்கு எளிமையான முறையில் கடன் வழங்குவதை, வங்கிகள் உறுதி செய்ய வேண்டும் என மத்திய வர்த்தகம் மற்றும் தொழில்துறை அமைச்சர் திரு. பியூஷ் கோயல் தெரிவித்துள்ளார்.
சிறு, குறு மற்றும் நடுத்தர நிறுவன ஏற்றுமதியாளர்களுக்கு வங்கிகள் வழங்கும், ஏற்றுமதி கடன் அளவைக் அதிகரிப்பது குறித்த ஆலோசனைக் கூட்டம் புதுதில்லியில் நேற்று நடைபெற்றது. மத்திய வர்த்தகத்துறை, ஏற்றுமதி கடன் உத்திரவாத நிறுவனம்  ஆகியவை இணைந்து இந்தக் கூட்டத்திற்கு ஏற்பாடு செய்திருந்தன.
இக்கூட்டத்தில் பாரத ஸ்டேட் வங்கி, பேங்க் ஆப் பரோடா, பஞ்சாப் நேஷனல் வங்கி, கனரா வங்கி, யூனியன் பேங்க் ஆப் இந்தியா, இந்தியன் வங்கி, சென்ட்ரல் பேங்க் ஆப் இந்தியா உள்ளிட்ட 21 வங்கிகளின் உயர் அதிகாரிகள் பங்கேற்றனர்.
வங்கிகளுக்கான ஏற்றுமதிக் கடன் மற்றும் ஏற்றுமதிக் கடன் காப்பீடு என்ற தலைப்பில், இசிஜிசி -யின் திரு. எம். செந்தில்நான் உரையாற்றினார்.
நஷ்டத்தை ஈடுகட்டுவதற்கு குறு, சிறு, மற்றும் நடுத்தர நிறுவனங்களுக்கான கடன் உத்தரவாத நிதி அறக்கட்டளைப் பின்பற்றும் உரிமைகோரல் நடைமுறைகளை, இசிஜிசி-யும் பின்பற்ற வேண்டும் என வங்கிகள் சார்பில் ஆலோசனை முன்வைக்கப்பட்டது.
இக் கூட்டத்தில் பேசிய மத்திய அமைச்சர் பியூஷ் கோயல், முன்மொழியப்பட்டத் திட்டங்களைப் பயன்படுத்தி, எம்எஸ்எம்இ ஏற்றுமதியாளர்களுக்கு எளிமையான முறையில், ஏற்றுமதிக் கடன்களை வழங்க முன்வர வேண்டும் என வங்கிகளைக் கேட்டுக்கொண்டார். இதன்மூலம் 2030ம் ஆண்டிற்குள் , ஒரு டிரில்லியன் டாலர் சரக்கு ஏற்றுமதி என்ற இலக்கை நாடு அடைய முடியும் என்று அமைச்சர் கூறினார்.
கூட்டுறவு அமைச்சகம்
கூட்டுறவு சங்கங்களுக்கான தொழில்-கல்வி இணைப்பு
கூட்டுறவு அமைச்சின் கீழ் இயங்கும் தன்னாட்சி அமைப்பான என்.சி.சி.டி  நடத்தும் பல்வேறு பயிற்சி, விழிப்புணர்வு மற்றும் பிற கல்வித் திட்டங்களில் துறை வல்லுநர்கள் மற்றும் பயிற்சியாளர்களின் தொடர்ச்சியான ஈடுபாட்டின் மூலம் கூட்டுறவு சங்கங்களுக்கான தொழில்-கல்வி இணைப்புகள் உறுதி செய்யப்படுகின்றன.
என்.சி.சி.டி.யின் 19 பிராந்திய மற்றும் மாநில அளவிலான நிறுவனங்களில் திட்ட ஆலோசனைக் குழுவின்  நிறுவன பொறிமுறை மூலம் பயிற்சித் திட்டங்களில் தொழில்துறை-கல்வி இணைப்பு கட்டமைக்கப்படுகிறது. பி.ஏ.சி. சம்பந்தப்பட்ட மாநிலத்தின் கூட்டுறவு சங்கங்களின் பதிவாளரின் தலைமையில் செயல்படுகிறது. மாநில கூட்டுறவு ஒன்றியங்கள் / கூட்டமைப்புகளின் தலைமை நிர்வாகிகள், தொழில்கள், கைத்தறி, மீன்வளம், சம்பந்தப்பட்ட மாநிலத்தின் வேளாண்மை, தொழில் துறை வல்லுநர்கள் போன்ற பிற உறுப்பினர்களில் அடங்குவர்.
மேலும், கூட்டுறவுத் துறையில் தொழில் மற்றும் கல்வி கூட்டாண்மையை மேலும் வலுப்படுத்துவதற்காக தொழில் / துறை வல்லுநர்களுடன் கருத்தரங்குகள் / வெபினார்கள், பயிற்சியாளர்களின் விரிவுரைகள், தொழில் வெளிப்பாடு வருகைகள் மற்றும் இன்டர்ன்ஷிப்கள் ஆகியவை தொடர்ந்து நடத்தப்படுகின்றன.
நபார்டு வங்கியுடன் இணைந்து, சாப்ட்கோப் திட்டம்  2020-21 மற்றும் 2022-23 க்கு இடையில் தொடக்க வேளாண்மை கடன் சங்கங்கள்  மற்றும் பிற தொடக்க கூட்டுறவு சங்கங்களை வலுப்படுத்துவதற்காக, முக்கியமாக விவசாயிகளான 20,955 பங்கேற்பாளர்களுக்கு 690 பயிற்சி திட்டங்களை நடத்தியது. இது தவிர, என்.சி.சி.டி 2020-21 மற்றும் 2022-23 க்கு இடையில் கிராமப்புறங்களில் உள்ள 1,61,043 விவசாயிகளுக்கு 2342 பயிற்சி / விழிப்புணர்வு திட்டங்களை நடத்தியது.
மக்களவையில் இன்று கேள்வி ஒன்றுக்கு எழுத்துப்பூர்வமாக அளித்த பதிலில் மத்திய கூட்டுறவுத் துறை அமைச்சர் அமித் ஷா இதனைத் தெரிவித்துள்ளார்.
----
ANU/PKV/KPG
(Visitor Counter : 132
அறிவியல் மற்றும் தொழில்நுட்பத்துறை
பதேர்வா இந்தியாவின் லாவெண்டர் தலைநகராகவும், வேளாண் ஸ்டார்ட்அப் இடமாகவும் உருவெடுத்துள்ளது என மத்திய அமைச்சர் டாக்டர் ஜிதேந்திர சிங் தெரிவித்துள்ளார்
அறிவியல் மற்றும் தொழில்துறை ஆராய்ச்சி கவுன்சில் -இந்திய ஒருங்கிணைந்த மருத்துவ நிறுவனம் இணைந்து ஒரு வாரம் ஒரு ஆய்வகம் பிரச்சாரத்தை ஏற்பாடு செய்துள்ளன
முதல் நாள் நிகழ்வாக லாவெண்டர் விழாவை டாக்டர் ஜிதேந்திர சிங் துவக்கி வைத்தார்
ஜம்முவின் பதேர்வாவில் இன்று 2 நாள் லாவெண்டர் திருவிழாவைத் தொடங்கி வைத்து மத்திய அமைச்சர் டாக்டர் ஜிதேந்திர சிங் உரையாற்றினார். இது நம் அனைவருக்கும் பெருமை சேர்க்கும் தருணம்... இந்தியாவின் லாவெண்டர் தலைநகராகவும், வேளாண் ஸ்டார்ட்அப் இடமாகவும் பதேர்வா உருவெடுத்துள்ளது என்றார்.
அறிவியல் மற்றும் தொழில்துறை ஆராய்ச்சி கவுன்சில் -இந்திய ஒருங்கிணைந்த மருத்துவ நிறுவனம் ஜம்மு தனது ஒரு வாரம் ஒரு ஆய்வகம் பிரச்சாரத்தின் ஒரு பகுதியாக இந்த நிகழ்வை ஏற்பாடு செய்துள்ளது.
இந்தியாவின் ஊதா புரட்சியின் பிறப்பிடமாகவும், வேளாண் -ஸ்டார்ட்அப்களின் இலக்காகவும் பதர்வாவை டாக்டர் ஜிதேந்திர சிங் விவரித்தார்.
டாக்டர். ஜிதேந்திர சிங், இப்பகுதியில் லாவெண்டர் சாகுபடியைப் பற்றி குறிப்பிடுகையில், லாவெண்டர் வேலைவாய்ப்பு உருவாக்கம் மற்றும் ஆராய்ச்சியின் பல முன்மாதிரிகளுக்கான வழி என்று கூறினார்.
லாவெண்டர் சாகுபடி பல விவசாயிகளின் வாழ்க்கையை மாற்றியுள்ளது. பிரதமர் திரு நரேந்திர மோடி, மனதின் குரலின் 99 வது பதிப்பில், அறிவியல் மற்றும் தொழில்துறை ஆராய்ச்சி கவுன்சிலின் முயற்சிகளைப் பாராட்டியதைக் குறிப்பிட்டார். ''பல ஆண்டுகளாக பாரம்பரிய மக்காச்சோள சாகுபடியில் விவசாயிகள் ஈடுபட்டு வந்தாலும், சில விவசாயிகள் வித்தியாசமாக ஏதாவது செய்ய நினைத்தனர். மலர் வளர்ப்பு, அதாவது பூ சாகுபடிக்கு மாறினர்.இன்று, இரண்டாயிரத்து ஐநூறு விவசாயிகள் இங்கு லாவெண்டர் பயிரிடுகின்றனர். மத்திய அரசின் அரோமா மிஷன் உதவியை எடுத்துரைத்த அமைச்சர், இந்த புதிய சாகுபடி விவசாயிகளின் வருவாயை வெகுவாக உயர்த்தியுள்ளது." என்றார்.
சிறு மற்றும் குறு விவசாயிகளின் வருவாயை அதிகரிப்பதும், வேளாண் ஸ்டார்ட் அப்களை உருவாக்குவதும் அரோமா மிஷன் திட்டத்தின் நோக்கமாகும். இந்த திட்டத்தை அறிவியல் மற்றும் தொழில்நுட்ப அமைச்சகத்தின் மாண்புமிகு மத்திய இணை அமைச்சர் டாக்டர் ஜிதேந்திர சிங் நேரடியாகக் கண்காணித்து வருகிறார். அவரது வழிகாட்டுதலின் கீழ், அறிவியல் மற்றும் தொழில்துறை ஆராய்ச்சி கவுன்சில் -இந்திய ஒருங்கிணைந்த மருத்துவ நிறுவனம் ஜம்மு பதேர்வா மற்றும் ஜம்மு காஷ்மீரின் பிற பகுதிகளில் லாவெண்டர் சாகுபடியை செயல்படுத்துகிறது.
அரோமா மிஷன் திட்டத்தின் மூலம் ஜம்மு காஷ்மீரின் பல்வேறு மாவட்ட விவசாயிகளுக்கு 30 லட்சத்திற்கும் மேற்பட்ட இலவச லாவெண்டர் செடிகள் வழங்கப்பட்டது. லாவெண்டர் பயிரின் சாகுபடி, பதப்படுத்துதல், மதிப்பு கூட்டுதல் மற்றும் சந்தைப்படுத்துதல் ஆகியவற்றுக்கான அனைத்து தொழில்நுட்ப தொகுப்பும் விவசாயிகளுக்கு வழங்கப்பட்டது.
ஜம்மு காஷ்மீரின் பல்வேறு பகுதிகளில் 2500க்கும் மேற்பட்ட விவசாயிகள் லாவெண்டர் பயிரிடுகின்றனர். பூக்களை அறுவடை செய்வதற்கும் பதப்படுத்துவதற்கும் பெண்கள் முதன்மையாக லாவெண்டர் வயல்களில் பணியமர்த்தப்படுகிறார்கள், இது இப்பகுதியில் பெண்களின் வருமானத்தை அதிகரித்துள்ளது. பல இளம் தொழில்முனைவோர் லாவெண்டர் எண்ணெய், ஹைட்ரோசோல் மற்றும் பூக்களின் மதிப்பு கூட்டல் மூலம் சிறு அளவிலான தொழில்களைத் தொடங்கியுள்ளனர் என்றார்.
மக்காச்சோளத்திலிருந்து லாவெண்டர் சாகுபடிக்கு மாறிய விவசாயிகளின் நிகர ஆண்டு வருமானம் ஹெக்டேருக்கு சுமார் ரூ. 40,000/- முதல் ரூ. 60,000/- என்றிருந்த வருமானம் ரூ. 3,50,000/- முதல் ரூ 6,00,000/-. வரை என உயர்ந்துள்ளது என்றும் கூறினார்.
விண்வெளித்துறை
சந்திரயான் – 2 திட்டமிட்ட சந்திரனின் சுற்றுவட்டப் பாதையில் வெற்றிகரமாக செலுத்தப்பட்டது : இஸ்ரோ தலைவர்
சந்திரயான் – 2ஐ செப்டம்பர் 7-ந்தேதி அதிகாலை 1.55 மணிக்கு தரையிறக்க இஸ்ரோ முயற்சி : டாக்டர்.கே.சிவன்
சந்திரனை ஆராய்வதற்கான இந்தியாவின் 2வது விண்கலமான சந்திரயான் – 2, அதன் திட்டமிடப்பட்ட சுற்றுப்பாதையில் செலுத்தப்பட்டது. இன்று  காலை மணி 09.02க்கு சந்திரனின் சுற்றுவட்டப்பாதையை சென்றடைந்தது.
சந்திரயான் – 2 விண்கலம் சந்திரனின் சுற்றுவட்டப்பாதையில் செலுத்தப்பட்ட பிறகு பெங்களூருவில் இன்று செய்தியாளர்களிடம் பேசிய இந்திய விண்வெளி ஆய்வுக் கழக  தலைவர் டாக்டர். கே. சிவன் இதனைத் தெரிவித்தார். இதன் மூலம் சந்திரயான் – 2 முக்கிய கட்டத்தை தாண்டியுள்ளதாக அவர் தெரிவித்தார்.
செப்டம்பர் 7-ந் தேதி அதிகாலை 1.55 மணிக்கு விண்கலத்தை சந்திரனில் வெற்றிகரமாக தரையிறக்க இஸ்ரோ திட்டமிட்டுள்ளதாக டாக்டர் சிவன் கூறினார். இந்த விண்கலம் சந்திரனின் தென் துருவத்தில் மென்மையாக தரையிறக்கப்படும். அடுத்த முக்கிய நிகழ்வாக, செப்டம்பர் 2-ந் தேதி லேண்டர் எந்திரம், ஆர்பிட்டர் எந்திரத்திலிருந்து பிரிந்து செல்லும் என்றும் அவர் குறிப்பிட்டார். சந்திரனில் தரையிறங்கும் முயற்சியில் இஸ்ரோ மிகுந்த நம்பிக்கையுடன் உள்ளதாகவும் அதன் தலைவர் தெரிவித்தார். சந்திரனில் விண்கலம் தரையிறங்குவதற்கான ஏராளமான முன்முயற்சிகளை இஸ்ரோ மேற்கொண்டுள்ளது. சந்திரயான் – 2 விண்கலம் மேலும் 4 முறை நிலை உயர்த்தப்படவுள்ளது. முதலாவது உயர்வு நாளையும், அடுத்த கட்ட உயர்வுகள் ஆகஸ்ட் 28, 30 மற்றும் செப்டம்பர் 1-ந் தேதியும் மேற்கொள்ளப்படவுள்ளது.
2008ஆம் ஆண்டு . சந்திரயான் – 1 விண்கலம் செலுத்தப்பட்டப்பிறகு, சந்திரனை ஆராய இஸ்ரோ அனுப்பும் 2-வது விண்கலம் இதுவாகும். சந்திரயான் - 2 கடந்த ஜூலை 22-ந் தேதி ஸ்ரீஹரிகோட்டாவிலிருந்து விண்ணில் செலுத்தப்பட்டது. இந்த விண்கலம் ஆர்பிட்டர், “விக்ரம்” லேண்டர் மற்றும் “பிரக்யான்” ரோவர் எந்திரங்களை சுமந்து சென்றுள்ளது.
பிரதமர் அலுவலகம்
ஜப்பான் பிரதமருடன் பிரதமர் மோடி சந்திப்பு
ஜப்பான் சென்ற பிரதமர் மோடி அங்கு ஜப்பான் பிரதமர் பூமியோ கிஷிடாவை சந்தித்துப் பேசினார். தொடர்ந்து பிரதமர் மோடிக்கு ஜப்பான் பிரதமர் கிஷிடா இரவு விருந்து வழங்கினார்.
பல்வேறு துறைகளிலும் இருதரப்பு உறவுகளை மேம்படுத்துவது தொடர்பாக ஆலோசனை நடத்திய இருவரும், உலகளாவிய பிரச்சினைகள் குறித்தும் ஆக்கப்பூர்வமான விவாதங்களை நடத்தினர்.
இந்தியா, ஜப்பான் இடையே வளர்ந்து வரும் பொருளாதார உறவுகள் குறித்து இருநாட்டு தலைவர்களும் பரஸ்பரம் பாராட்டுகளை தெரிவித்துக் கொண்டனர்.
அப்போது, விரைவுசக்தி திட்டம் மூலம் வெளிநாட்டினர் இந்தியாவில் எளிதாக முதலீடு செய்யும் வகையில் வணிகத் தளவாடங்களை மேம்படுத்த இந்திய அரசு எடுத்துள்ள நடவடிக்கைகள் பற்றி பிரதமர் மோடி எடுத்துரைத்தார். ஜப்பான் நிறுவனங்கள் அதிக அளவில் இந்தியாவில் முதலீடு செய்ய முன்வர வேண்டும் என பிரதமர் மோடி வலியுறுத்தினார்.
அறிவியல் மற்றும் தொழில்நுட்பத்துறை
நச்சுத்தன்மையற்ற கார்பனை உருவாக்க தேயிலை மற்றும் வாழை கழிவுகள் பயன்படுகின்றன
தேயிலை மற்றும் வாழை கழிவுகளை பயன்படுத்தி நச்சுத்தன்மையற்ற ‘ஆக்டிவேடட் கார்பனை’ விஞ்ஞானிகள் குழு ஒன்று தயாரித்துள்ளது. தொழில்துறை மாசு கட்டுப்பாடு, நீர் சுத்திகரிப்பு, உணவு மற்றும் பானங்களின் பதப்படுத்துதல் மற்றும் துர்நாற்றம் நீக்குதல் போன்ற பலவற்றுக்கு இது பயன்படும். இதன் உற்பத்தி செலவும் குறைவாகும்.
தேயிலை பதப்படுத்துதலின் போது தூசி வடிவில் நிறைய கழிவுகள் உருவாகின்றன. இவற்றை பயனுள்ள பொருட்களாக மாற்றலாம். உயர்தர ஆக்டிவேட்டட் கார்பனாக இவற்றை மாற்றுவதற்கு சக்தி வாய்ந்த அமிலங்கள் தேவை என்பதால், நச்சுத்தன்மை உருவாகும். எனவே, இந்த சவாலுக்கு தீர்வு காண நச்சுத்தன்மை அற்ற முறை தேவைப்பட்டது.
இந்திய அரசின் அறிவியல் மற்றும் தொழில்நுட்பத் துறையின் தன்னாட்சி பெற்ற நிறுவனமான அறிவியல் மற்றும் தொழில்நுட்பத்திற்கான மேம்பட்ட ஆய்வு நிறுவனத்தின்  முன்னாள் இயக்குநர் டாக்டர் என் சி தாலுக்தார் மற்றும் இணை பேராசிரியர் டாக்டர் தேவாசிஷ் சவுத்ரி ஆகியோர் தேயிலை கழிவுகளிலிருந்து ஆக்டிவேட்டட் கார்பனைத் தயாரிப்பதற்கு மாற்று செயல்பாட்டு ஊக்கியாக வாழைச் சாற்றைப் பயன்படுத்தினர்.
வாழைச் செடியில் உள்ள ஆக்ஸிஜனேற்றப்பட்ட பொட்டாசியம் கலவைகள் தேயிலை கழிவுகளிலிருந்து தயாரிக்கப்பட்ட கார்பனைச் செயல்படுத்த உதவுகின்றன. இதற்காக சமீபத்தில் இந்திய காப்புரிமை வழங்கப்பட்டது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1763581
-----
(Visitor Counter : 250
புவி அறிவியல் அமைச்சகம்
வட உள் கர்நாடகா மற்றும் மகாராஷ்டிரா அதை சுற்றியுள்ள பகுதிகளில் காற்றழுத்தத் தாழ்வு நிலை உருவாகியுள்ளது
இந்திய வானிலை ஆராய்ச்சி மையத்தின் புயல் எச்சரிக்கை பிரிவு விடுத்துள்ள அறிக்கை:
தெலுங்கானாவில் மையம் கொண்டிருந்தக் காற்றழுத்தத் தாழ்வு நிலையானது, மேற்கு நோக்கி நகர்ந்து இன்று காலை 11.30 மணியளவில் வட உள் கர்நாடகா மற்றும் மகாராஷ்டிராவைச் சுற்றியுள்ள பகுதிகள், குல்பர்காவில்  இருந்து வடக்கே 40 கிலோ மீட்டர் தொலைவிலும், சோலாப்பூரில்  இருந்து கிழக்கே 110 கிலோ மீட்டர் தொலைவிலும் மையம் கொண்டுள்ளது.
இந்தக் காற்றழுத்தத் தாழ்வு நிலையானது மேற்கு வடமேற்கு திசை நோக்கி நகர்ந்து, அடுத்த 12 மணி நேரத்தில் குறைந்த காற்றழுத்தத் தாழ்வுப் பகுதியாக மாறும் என்று எதிர்பார்க்கப்படுகிறது. மேலும் இது, மேற்கு வடமேற்கு திசை நோக்கி நகர்ந்து, வரும் 16ம் தேதி காலையில் மகாராஷ்டிரா கரையை ஒட்டியுள்ள கிழக்கு மத்திய அரபிக் கடலில் மையம் கொள்ளும் என்று எதிர்பார்க்கப்படுகிறது. எனினும், கிழக்கு மத்திய மற்றும் மகாராஷ்டிராவை ஒட்டியுள்ள வட கிழக்கு அரபிக் கடல், தெற்கு குஜராத் கடல் பகுதியில் ஒரு காற்றழுத்த தாழ்வுப் நிலையாக இது வலுவடையவும் வாய்ப்பிருக்கிறது.
கிழக்கு மத்திய மற்றும் வட கிழக்கு அரபிக்கடல் மற்றும் மகாராஷ்டிரா, குஜராத் கடற்கரைப் பகுதிகளில் கடல் சீற்றத்துடன் காணப்படும் என்பதால், இந்தப் பகுதிகளில் மீனவர்கள் மீன்பிடிக்கச் செல்ல வேண்டாம் என்று கேட்டுக்கொள்ளப்படுகிறார்கள்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664323
புவி அறிவியல் அமைச்சகம்
தென்மேற்குப் பருவமழை மேலும் முன்னேற்றம்
புதுதில்லியில் உள்ள, இந்திய வானிலை ஆய்வுத்துறையின் தேசிய வானிலை முன்னறிவிப்பு மையம் / மண்டல வானிலை ஆய்வு மையம் தெரிவித்துள்ளதாவது:
- தெற்கு கர்நாடகாவின் உட்பகுதிகள், ராயலசீமாவின் சில பகுதிகள், தமிழ்நாட்டின் பெரும்பாலான பகுதிகள் ஆகியவற்றிலும் வங்கக் கடலின் தென்மேற்குப் பகுதி முழுவதிலும், வங்கக் கடலின் மேற்கு மத்தியப் பகுதிகள் சிலவற்றிலும், வங்கக் கடலின் கிழக்கு மத்தியப் பகுதி முழுவதிலும், வங்கக் கடலின் வடமேற்கு மற்றும் வடகிழக்கு பகுதிகள் சிலவற்றிலும் தென்மேற்கு பருவமழை மேலும் முன்னேறியுள்ளது.
- தற்போது பருவமழையின் வடஎல்லை, கார்வார், ஷிமோகா, தும்குரு, சித்தூர், சென்னை ஆகிய இடங்கள் வழியாகச் செல்கிறது.
- மத்திய அரபிக் கடலின் சில பகுதிகள், கோவா, கொங்கனின் சில பகுதிகள், கர்நாடகா மற்றும் ராயலசீமாவின் சில பகுதிகள், தமிழ்நாட்டின் எஞ்சியுள்ள பகுதிகள், ஆந்திரப்பிரதேசத்தின் கடலோரப் பகுதிகள், வங்கக் கடலின் மத்திய வடக்குப் பகுதிகள், வடகிழக்கு மாநிலங்களின் சில பகுதிகள் ஆகியவற்றில் அடுத்த இரண்டு, மூன்று நாட்களில் தென்மேற்கு பருவமழை மேலும் முன்னேறுவதற்கான சாதகமான சூழ்நிலை உருவாகிக் கொண்டுள்ளது.
- அடுத்த 48 மணி நேரத்தில் வங்கக் கடலில் கிழக்கு மத்தியப் பகுதியில் காற்றழுத்த தாழ்வுமண்டலம் உருவாகக் கூடும். இது மேற்கு, வடமேற்கு முகமாக நகர்ந்து அடுத்த 24 மணி நேரத்தில் தீவிரமடையக் கூடும்.
-----
(Visitor Counter : 157
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 178.83 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 59,442 கொவிட் சிகிச்சை பெறுபவர்கள் 0.14%ஆக உள்ளனர்.
குணமடைந்தோர் விகிதம் தற்போது 98.66%சதவீதம்
கடந்த 24 மணி நேரத்தில் 9,754 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,23,88,475 என அதிகரித்துள்ளது.
கடந்த 24 மணி நேரத்தில் 5,476 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.60 சதவீதம் ஆகும்
வாராந்திர பாதிப்பு விகிதம் 0.77 சதவீதம் ஆகும்
இதுவரை மொத்தம் 77.28 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 9,09,985 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1803268
ரெயில்வே அமைச்சகம்
மின்துறையின் தேவையை நிறைவேற்றும் வகையில் நிலக்கரி விநியோகத்திற்கு இந்திய ரயில்வே முன்னுரிமை அளிக்கிறது
மின்துறையின் தேவையை நிறைவேற்றும் வகையில் நிலக்கரி விநியோகத்திற்கு இந்திய ரயில்வே முன்னுரிமை அளிக்கிறது. நடப்பு நிதியாண்டில்  வரை நாளொன்றுக்கு 408 அடுக்குகள்  நிலக்கரி அனுப்பப்பட்டுள்ளது. இது கடந்த ஆண்டின் இதே காலகட்டத்தில் 344 அடுக்குகள்  அனுப்பப்பட்டிருந்தது. அதாவது நாளொன்றுக்கு 64 அடுக்குகள்  அதிகரித்துள்ளது. ஃபிப்ரவரி 2023 அன்று, நாளொன்றுக்கு 426.3 அடுக்குகள்  அனுப்பப்பட்ட நிலையில் கடந்த ஆண்டின் ஃபிப்ரவரி மாதத்தில் 399 அடுக்குகள்  அனுப்பப்பட்டுள்ளது. அதாவது நாளொன்றுக்கு 27.3 அடுக்குகள்  அதிகமாக அனுப்பப்பட்டுள்ளன.
ரெயில்வே அமைச்சகம்
கோவிட்-19 ஊரடங்கு காலத்தில் முக்கியத்துவம் வாய்ந்த 200 ரயில்வே பராமரிப்பு திட்டங்கள் நிறைவடைந்தன
கொவிட்-19 தொற்றுநோய் காரணமாக பயணிகள் சேவைகளை நிறுத்தி வைக்கப்பட்டதை வாய்பாகப் பயன்படுத்தி இந்திய ரயில்வேயின் பணி வீரர்கள், ரயில்வே பணிமனையைப் புனரமைத்தல், பழைய பாலங்களைப் பழுதுபார்த்து மறுசீரமைத்தல், இரயில் பாதைகளை இரட்டிப்பாக்குவதுடன் மின்மயமாக்குதல் மற்றும் தண்டவாள மாற்று வழித்தடங்களைப் புதுப்பித்தல் உள்ளிட்ட 200க்கும் மேற்பட்ட நீண்டகாலப் பராமரிப்புப் பணிகளை வெற்றிகரமாக நிறைவேற்றினர். பல ஆண்டுகளாக நிலுவையில் இருந்த இந்த முடிக்கப்படாத திட்டங்கள் பெரும்பாலும் இந்திய ரயில்வே எதிர்கொண்ட தடைகளாக இருந்து வந்தன.
ரயில் சேவையை பாதிக்காமல் இந்தப் பராமரிப்புப் பணிகளை நிறைவேற்றுவதற்கு ‘வாழ்வில் ஒரே முறை கிட்டும் வாய்ப்பு’ என்று கருதி ஊரடங்கு காலத்தில் அவைகளை நடத்தத் திட்டமிடப்பட்டது.
இந்தப் பணிகளில் தடைகளை நீக்குவதற்கும் பாதுகாப்பை மேம்படுத்துவதற்கும் 82 பாலங்களை புனரமைத்தல் / மறுசீரமைத்தல், லெவல் கிராசிங் கேட்டுக்கு பதிலாக பாலத்தின் கீழ் 48 வரையறுக்கப்பட்ட உயரம் கொண்ட சுரங்கப்பாதை / சாலை அமைத்தல், 16 நடைபாலம் கட்டுதல் / வலுப்படுத்துதல், 14 பழைய நடைபாலம் அகற்றுதல் , 7 மேம்பாலம் தொடங்குதல், 5 பணிமனை மறுவடிவமைப்பு, 1 இரயில் பாதையை இரட்டித்து மின்மயமாக்கல் மற்றும் 26 இதர திட்டங்கள் மேற்கொள்ளப்பட்டன.
இந்த முக்கிய திட்டங்களில் சில பின்வருமாறு –
ஜோலர்பேட்டையில்  பணிமனைப் புனரமைப்புப் பணிகள் மே 21, 2020 அன்று நிறைவடைந்தன. இந்த வளைவைச் சரி செய்ததின் மூலம் பெங்களூரு முடிவில் மணிக்கு 60 கி.மீ வேகத்தில் வேகத்தை அதிகரிப்பதற்கும் ஒரே நேரத்தில் எளிதாக வரவேற்பதற்கும், அனுப்புவதற்கும் வழிவகுத்தது.
அதேபோல் லுதினானாவில்  பழைய கைவிடப்பட்ட பாதுகாப்பற்ற நடைப்பாலத்தை அகற்றும் பணி மே 5, 2020 அன்று நிறைவடைந்தது.
துங்கா நதியில்  பாலத்தை மீண்டும் கட்டும் பணி மே 3, 2020ஆம் தேதி நிறைவடைந்தது.
வடகிழக்கு ரயில்வேயின் வாரணாசிப் பிரிவில் ரயில்வே பாதைகளை மின்மயமாக்கலுடன் இரட்டிப்பாக்கும் இரண்டு திட்டங்கள் ஜூன் 13ஆம் தேதி நிறைவடைந்தன.
சென்னை சென்ட்ரல் ஸ்டேஷனின் அணுகுமுறையில் 8 ரயில் தடங்களை கடக்கும் மேம்பாலங்களை அகற்றும் பணி மே 9, 2020 அன்று நிறைவடைந்தது.
தென் மத்திய ரயில்வேயின் விஜயவாடா பிரிவில் இரண்டு புதிய பாலங்கள் கட்டும் பணிகள் மே 3ஆம் தேதி நிறைவடைந்தன. ஹவுரா-சென்னை வழித்தடத்தில், கிழக்குக் கடற்கரை ரயில்வேயின் குர்தா சாலைப் பிரிவில் லெவல் கிராசிங்கை அகற்றி, வரையறுக்கப்பட்ட உயரம் கொண்ட சுரங்கப்பாதை கட்டும் பணி மே 9, 2020 அன்று நிறைவடைந்தது, இதன் விளைவாக ரயில்களின் செயல்பாட்டுத் திறன் மற்றும் பாதுகாப்பு அதிகரித்தது. அதேபோல், விஜயவாடா மற்றும் காசிப்பேட்டை பணிமனைகளில்  நிலையான முன்-அழுத்த கான்கிரீட்  தளவமைப்புடன், மர தண்டவாள மாற்று வழித்தடங்களை புதுப்பித்தல் பணி முடிவடைந்தது. திலக் நகர் நிலையத்தில்  ஆர்.சி.சி பெட்டியை நிறுவும் பணி மே 3ஆம் தேதி 28 மணி நேரப் பணியாகவும் 52 மணி நேரப் பணியாகவும் இரண்டு மெகா தொகுதிகளில் முடிக்கப்பட்டது.
பினாவில் காலியாக உள்ள ரயில்வே நிலத்தில், சூரியசக்தியால் ரயில்களை இயக்குவதற்காக உருவாக்கப்பட்ட புதுமையான திட்டம் விரிவான சோதனைக்கு உட்படுத்தப்பட்டது. இந்த 1.7 மெகா வாட் திட்டம் 25 கிலோவோல்ட் மின்சாரத்தை ரயில்வே மின்வழித் தடத்திற்கு நேரடியாகச் செலுத்த இந்தியன் ரயில்வே மற்றும் பாரத் கனரக மின்னணு நிறுவனம்  ஆகியவை இணைந்து மேற்கொண்ட கூட்டு முயற்சியாகும்.
(Visitor Counter : 173